Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 644/07/4403	Nitra, 24.1.2012
EEČ : 2-32-27-2012

U Z N E S E N I E

Trestná vec:	obvinená XXXXX 
Trestný čin:	pomoc k trestnému činu podielnictva spáchaného formou spolupáchateľstva  podľa § 10 odsek 1 písm.c)  k § 9 odsek 2 k § 251 odsek 1 písmeno a ) Trestného zákona číslo 140/1961 Zbierky zákonov v znení zákona číslo 171/2003 Zbierky zákonov

Rozhodol: 	prokurátorka Okresnej prokuratúry Nitra
Rozhodnutie:
Podľa § 215 odsek 1 písmeno c Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
Poskytla pomoc obvineným XXXXX a XXXXX, ktorí v období od presne nezisteného dňa mesiaca november 2003 po tom, čo v období od 03.11.2003 do 05.11.2003 bola doposiaľ nezisteným páchateľom z prevádzky spol. s.r.o. Tri stromy v obci Lukáčovce odcudzená pásová okružná píla zn. BON Giovanni 120 s elektrickým posuvným vozíkom typ NR-G 3122 v.č. 4799 zelenej farby spolu s ďalšími vecami, nezisteným spôsobom previedli na seba vyššie uvedenú okružnú pílu, ktorú najskôr v období novembra 2003 uskladnili na píle v Pukanci na Čiernom blate u XXXXX, čo im telefonicky vopred zabezpečila XXXXX, následne uvedenú pílu dňa 27.11.2003 dali opraviť v Nitre, na Levickej ul. v STS XXXXX spol. s r.o. kde bola až do 16.04.2004, následne ju prostredníctvom XXXXX predali XXXXX dňa 18.05.2004 za sumu 600.000,- Sk, ktorý ju vydal polícii dňa 28.5.2004, pričom hodnota danej píly spolu s pílovými listami ku dňu 27.11.2003 predstavovala sumu 1.111.279,15 Sk, t.j. 36.887,71 €,  
Právna veta:
pretože je nepochybné, že skutok nespáchala obvinená.

Odôvodnenie:
Vyšetrovateľ PZ OR PZ ÚJKP v Nitre uznesením sp. zn. ORP-315/OVK-NR-2005 zo dňa 20.10.2004 podľa § 160 odsek 1 Trestného poriadku (zákona č. 141/1961 Zb. v znení neskorších právnych predpisov) začal trestné stíhanie a súčasne podľa § 163 odsek 1 Trestného poriadku (zákona č. 141/1961 Zb. v znení neskorších právnych predpisov) vzniesol obvinenie XXXXX a XXXXX pre trestný čin podielnictva spolupáchateľstvom podľa § 9 odsek 2 k § 251 odsek 1 písmeno a) Trestného zákona (zákona č. 140/1961 Zb. v znení neskorších právnych predpisov), ktorého sa mali dopustiť spoločným konaním na skutkovom základe uvedenom vo výroku tohto uznesenia.
Vyšetrovateľ PZ OR PZ ÚJKP  XXXXX uznesením sp. zn. ORP-315/OVK-NR-2005 zo dňa 31.10.2006 podľa § 199 odsek 1 Trestného poriadku  začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX za pomoc k trestnému činu podielnictva spáchaného formou spolupáchateľstva podľa § 10 odsek 1 písmeno c) k § 9 odsek 2 k § 251 odsek 1 písmeno a) Trestného zákona (zákona č. 140/1961 Zb. v znení neskorších právnych predpisov),  ktorého sa mala dopustiť konaním na skutkovom základe uvedenom vo výroku tohto uznesenia.
        	V priebehu vyšetrovania bolo konanie obvinených XXXXX a XXXXX právne posúdené ako spáchanie trestného činu podielníctva podľa § 251a Trestného zákona č. 140/1961 Zb. v znení neskorších právnych predpisov (t.j. trestný čin podielnictva z nedbanlivosti). 
	Vzhľadom k tomu, že formy trestnej súčinnosti, t.j. aj pomoc k trestnému činu podľa   § 10 odsek 1 písmeno c) Trestného zákona č. 140/1961 Zb. v znení neskorších právnych predpisov sú možné len pri úmyselných trestných činoch, nenaplnilo konanie obvinenej XXXXX skutkovú podstatu uvedeného trestného činu podielníctva podľa § 251a Trestného zákona č. 140/1961 Zb. v znení neskorších právnych predpisov.
Podľa § 215 odsek 1 písmeno c) Trestného poriadku prokurátor zastaví trestné stíhanie, ak  je nepochybné, že skutok nespáchal obvinený.
Nakoľko v rámci vyšetrovania bolo preukázané, že obvinená  XXXXX s poukazom na subjektívnu stránku trestného činu podielnictva podľa § 251a Trestného zákona č. 140/1961 Zb. v znení neskorších právnych predpisov nenaplnila skutkovú podstatu daného trestného činu rozhodla som tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Valentová
prokurátorka